En 29-årig kvinde påkørte søndag aften sin egen mand i Øgadekvarteret - ifølge sigtelserne mod hende. Det kostede mandag kvinden fire ugers varetægtsfængsling, mens Nordjyllands Politi efterforsker hændelsen yderligere. Det afgjorde Retten i Aalborg. Ægtemanden kom så slemt til skade under påkørslen, at han efterfølgende måtte indlægges med en blødning i hjernen. Ifølge anklager ved Nordjyllands Politi er der tale om en grov sag. Kvinden er sigtet for rå vold og for særlig hensynsløs kørsel. - Det er en meget alvorlig sag, og derfor har vi ønsket at få hende varetægtsfængslet. Det er en skærpende omstændighed, at det sker på et sted og et tidspunkt, hvor der kommer andre mennesker. Vi er nødt til at signalere, at den slags ikke er i orden, siger anklageren og henviser til de skærpede regler om vanvidskørsel. Risikerer ubetinget straf Kvinden selv nægter at have kørt sin egen mand ned. Men erkender dog at have kørt i bilen. Nærmere efterforskning skal nu klarlægge forløbet og dermed vurdere, om sigtelserne mod den 29-årige kvinde kan føre til en dom. Anklager Eva Madsen kan ikke udtale sig om en eventuel dom i den konkrete sag. Men på et generelt plan er sager som denne som udgangspunkt alvorlige, når retten varetægtsfængsler en sigtet, forklarer hun - Det gør man, når man har en forventning om, at det vil udløse en ubetinget straf, lyder det fra Eva Madsen.

Opsummering:
Kvinden erkender at have kørt bilen, men nægter at have påkørt sin mand. Hun er foreløbigt varetægtsfængslet i fire uger. - Skærpende at hun påkører ham på åben gade med risiko for at ramme andre, mener anklager.